

 REPUBLIKA HRVATSKA

ZAGREBAČKA ŽUPANIJA

Općina Dubrava

Općinsko vijeće

**Z A P I S N I K**

sa 2. redovne sjednice Općinskog vijeća Općine Dubrava, održane dana 4. rujna 2025. godine u prostorijama Kulturnog centra, Ulica svete Margarete 4, 10342 Dubrava (prizemlje) s početkom u 19,00 sati.

Sjednicu je otvorio potpredsjednik Općinskog vijeća, Dragutin Vuđan pozdravljajući sve prisutne uz napomenu kako je predsjednik Općinskog vijeća Darko Rajtar spriječen prisustvovati sjednici.

Nakon toga izvršio je prozivku i utvrdio da su na sjednici:

PRISUTNI VIJEĆNICI: Tomislav Crnogaj, Sanja Martinčević, Dragutin Vuđan, Darko Major, Karla Šuća, Mario Krivan, Stevo Grgurić, Dubravko Ferberuš, Ivana Dragija i Ivan Vacenovski.

ODSUTNI VIJEĆNICI: Darko Rajtar, Franjo Špicar i Matija Videc

OSTALI PRISUTNI: Martina Mališ Filipin, Ivana Bačinski, Dejana Šturbek, Daria Dragija, Ivan Katalenić, Ante Grizelj te predstavnici medija.

Budući da je na sjednici prisutno 10 od ukupno 13 vijećnika, Predsjednik Vijeća konstatirao je da postoji kvorum za pravovaljano donošenje odluka.

Vijećnici su jednoglasno usvojili Dnevni red sa deset glasova „ZA“.

**0. Aktualni sat**

Vijećnica Ivana Dragija postavlja pitanje može li postaviti odmah sva pitanja ili ide pitanje pa odgovor.

Potpredsjednik Dragutin Vuđan navodi kako se mogu postaviti odmah sva pitanja.

Vijećnica Ivana Dragija navodi kako je započela školska odnosno predškolska godina zanima ju jesu li riješena sva sigurnosna odnosno tehnička pitanja u vrtiću te je li se postupalo oko sigurnosnim uvjetima na kritičnom djelu prometnice kod osnovne škole. Također, zanima ju razvoj procesa izgradnje nogostupa u Zagrebačkoj ulici.

Općinski načelnik Tomislav Okroša navodi kako su vrata novog dječjeg vrtića otvorena 25.08. Dječji vrtić službeno je otvoren 6. lipnja u sklopu Dana Općine. Vrtić je otvoren davne 1978. i bio je dijelom proširen 2016. godine te je sada 2025. godine utrostručen kapacitetom. Zajedno čini gotovo 2000 kvadrata modernog prostora sa svim spravama i opremom. Prema informacijama od 1. rujan upisano je 136 djece odnosno sva djeca su upisana i nema liste čekanja. Nakon 2021. u četiri godine osigurali smo nešto čemu teži cijela Hrvatska. Prema informaciji malu školu pohađati će 13 učenika. Zadovoljeni su svi uvjeti i dječji vrtić se obilazi na dnevnoj razini, a raspisano je i nekoliko natječaja za zapošljavanje te je zaposleno 6 novih djelatnica od kojih su 4 odgojitelja i 2 spremačice. Zaposleno je i osoblje koja pomažu djeci s teškoćama u razvoju. Odaziv na natječaje je bio dobar te su popunjena sva radna mjesta, a tome u prilog idu i odlični poboljšani materijalni i ostali uvjeti zaposlenika. Završeni su kolektivni pregovori u srpnju te smo uspjeli značajno povećati prava zaposlenih u dječjem vrtiću. Po pitanju sigurnosnih uvjeta škole to pitanje treba upustiti na ravnateljicu osnovne škole. Vezano za nogostup u Zagrebačkoj ulici riječ je o rekonstrukciji državne ceste DC26 u dužini od gotovo kilometar sa izgradnjom popratnog nogostupa i modernizacije javne rasvjete. Ugovor su potpisani između Hrvatskih cesta i odabranih izvođača radova, a rok za izvođenje radova je 150 dana, a kako je rečeno od izvođača radova, isti bi trebali krenuti sredinom rujna te se nada da će se poštivati rečeni rokovi.

Vijećnica Ivana Dragija navodi kako vezano za sigurnosne uvjete oko škole zna da je vlasnik Zagrebačka županija, ali riječ je o raspravi koja se odvila na jednoj od prošlih sjednica. Vezano za vrtić zanima ju jesu li sva sigurnosna i tehnička pitanja riješena, traži komentar nastavno na upite roditelja vezano za ostavku ravnateljice dječjeg vrtića odnosno solidarnu ostavku Upravnog vijeća.

Općinski načelnik Tomislav Okroša navodi ako je pitanje vezano za pristup pješaka postavljeni su sigurnosni stupići u Ulici svete Margarete od škole prema zavoju. Problem su bili parkirani automobili. Navodi kako je u vrtiću nastala situacija gdje se ravnateljica nije složila sa prijedlogom oko materijalnih prava koja je bila u skladu s rastom ostalih primanja u dječjem vrtiću te je podnijela ostavku te je zatražila raspoređivanje na mjesto odgajatelja na što ima pravo prema važećem ugovoru na neodređeno na mjesto odgajatelja iz 2008. godine. Ravnateljica Milena Hajder-Jambrušić je v.d. ravnateljice postala 2020. godine te je savjesno obavljala svoj posao te je suradnja bila kvalitetna u prilično zahtjevnim vremenima obzirom na iseljene vrtića u Kulturni centar i prostor Caritasa te nije bilo dovoljno mjesta za svu djecu. Zahtjevno je bilo i na tržištu rada uzevši u obzir broj otvorenih vrtića. Upravno vijeće prihvatilo je ostavku ravnateljice na svojoj sjednici te je Općinski načelnik kao takav predstavnik Osnivača donio odluku o razrješenju. Upravno vijeće ima mandat do 14.09. ove godine, a ostavku je podnio dio članova i to Danijela Berend, Ana Kral Pranjić i Ana Badrov Valentak dok to nisu učili Stjepan Požgaj i Ines Idžanović. Imenovan je od strane Osnivača novi član Upravnog vijeća, Ante Grizelj, a vrtić ima pravo predložiti jednu osobu ispred odgajatelja i jedan osoba se imenuje ispred roditelja. Čekamo obavijest za novi mandat od 14.09. Osiguran je kontinuitet upravljanja dječjim vrtićem. Ovom prilikom pohvaljuje sve djelatnice dječjeg vrtića koje su u ovom periodu odradile zajedno sa svim općinskim djelatnicima i djelatnicima Dombre preseljenje vrtića u novu zgradu. Osigurane su i sitne korekcije vezano za sigurnosne uvjete odnosno postavljena je dodatna ograda i ovih dana se postavlja jedan dio umjetne trave umjesto kamena uz zgradu dječjeg vrtića. To je bilo nalaz komisije koja je došla u lipnju ispred Zagrebačke županije. 10. rujna očekujemo inspekciju iz Agencije za plaćanje u poljoprivredi, ribarstvu i ruralnom razvoju na čiji smo se natječaj prijavili i ostvarili milijun eura. Oni su tijelo koje prati provedbu te će više informacija biti dostupno nakon 10. rujna. Ono što ističe je da je na Upravnom vijeću donesena odluka o raspisivanju natječaja za ravnatelja/icu dječjeg vrtića te će natječaj ovih dana izaći van. Posebno pohvaljuje Martinu Mihaljević, pedagoginju, iz Ivanić-Grada koja je bila aktualna zamjenica ravnateljice dječjeg vrtića te je odradila dobar dio poslova u vremenu preseljenja.

Vijećnik Major navodi kako je na stranicama Općine pročitano kako će se graditi stambene zgrade odnosno 10 stanova te ga zanima jesu li to stanovi za prodaju ili najam obzirom kako je prije nekoliko godina provedeno prikupljanje zahtjeva za izgradnju zgrade što nije provedeno. Hoće li isti zahtjevi vrijediti ili će se prikupljati novi. Navodi i kako je pročitao da je propao projekt širokopojasnog interneta pa traži pojašnjenje.

Općinski načelnik Tomislav Okroša navodi kako se Općina Dubrava prijavila na natječaj Ministarstva graditeljstva i državne imovine početkom godine. Natječaj je u sklopu šire strategije stambenog zbrinjavanja mladih. Riječ je o natječaju gdje bismo mi kao Općina donirali građevinsko zemljište, a Ministarstvo bi zajedno sa Vladom RH izgradilo zgradu ovisno o kvaliteti i broju prijava. Općine je provela anketu te su poslužile i nekadašnje prijave za poticajnu stanogradnju do čijeg zastoja je došlo paralelno s krizom vezano za potres. Jedni smo od dvije općine u cijelog Zagrebačkoj županiji koja su dobila ta sredstva. U Hrvatskoj je ukupno 50-ak općina i gradova koji su nešto takvo postigli. U Dubravi je 02.08. u prisustvu tajnika Ministarstva potpisan i ugovor čime je Općini donirano 1.250.000,00 eura. Uvjeti će biti poznati po raspisivanju natječaja. Riječ je o priuštivom najmu. Vezano za širokopojasni internet riječ je o projektu koji se godinama pripremao za naše područje i nekolicinu općina te smo već potpisali ugovor sa tvrtkom koja je odabrana na natječaju Ministarstva za prostor od nekoliko kvadrata za postavu tehnologije. Tvrtka nije ništa odradila unutar rokova te je prošao i rok za iskorištenje sredstava. Od Ministarstva je dobivena obavijest o mogućnosti nastavka projekta.

Vijećnik Ivan Vacenovski navodi kako je na zadnjem vijeću postavio pitanje vezano za vrtić te je na tom istom vijeću točke obrazlagao Ivan Katalenić te ga zanima u kojem svojstvu je to radio. Postavljeno pitanje odnosilo se na iznos financija vezano za vrtić gdje Ivan Katalenić nije znao odgovor.

Ivan Katalenić navodi kako je njegov odgovor bio da to nije njegovo područje.

Vijećnik Ivan Vacenovski postavlja pitanje u čije ime je obrazlagao točku.

Ivan Katalenić navodi kako je obrazlagao u ime Općine Dubrava.

Vijećnik Ivan Vacenovski napominje da je Ivan Katalenić djelatnik Dombre i da je rečeno da će odgovor na pitanje dobiti pismenim putem ili kao obrazloženje na slijedećoj sjednici vijeća.

Martina Mališ Filipin ispred Općine Dubrava navodi kako će ona dati odgovor na pitanje.

Vijećnik Ivan Vacenovski postavlja pitanje o izgradnji pločnika u Zagrebačkoj ulici za koji je prije puno godina ishođena građevinska dozvola odnosno gradi li se pločnik prema prvom projektu faza 2 ili je riječ o novom projektu. Zanima ga i dječje igralište Šanac odnosno šetalište Slavka Ježića zašto nisu sanirane devastirani pločnici te tko je vršio kontrolu da isto nije vraćeno u prvobitno stanje.

Općinski načelnik Tomislav Okroša navodi kako nije bio prisutan na izvanrednoj sjednici te nije upućen u postavljeno pitanje vezano za vrtić.

Martina Mališ Filipin ispred Općine Dubrava navodi kako gosp. Katalenić za Općinu Dubrava vodi projekte, a tehnički voditelj je u Dombri 1094 d.o.o. Vezano za postavljeno pitanje, u ovoj godini planirano je 2.530.000,00 eura iz razloga što je prošle godine realizirano 1.671.000,00 eura dok je ukupna planirana vrijednost projekta dječjeg vrtića iznosila 3.530.471,81 eura. Suglasnošću sa konstituirajuće sjednice povećana su sredstva za 485.038,39 eura što se odnosi na ukupno povećanje izvedenih radova. Obzirom na nemogućnost planiranja istog prilikom donošenja Proračuna za ovu godinu sada je u ovogodišnjem Proračunu otvorena takozvana nulta točka u Proračunu koja nije bila predviđena. Za financiranje te razlike planirani su opći prihodi i primici. Nakon isplate sredstava Agencije i Ministarstva ostvarujemo 1.300.000,00 eura te nakon Rebalansa biti će iskazano financiranje iz izvora pomoći iz države.

Općinski načelnik Tomislav Okroša navodi da je gosp. Vacenovski kao dugogodišnji djelatnik Općine Dubrava prisustvovao u brojnim projektima, a jedan od tih je izgradnja prve faze nogostupa u Zagrebačkoj ulici. Napominje kako je velika razlika između financiranja tog dijela nogostupa i ovog dijela nogostupa, točnije višemilijunska. Visina troškova radova prve faze izgradnje nogostupa od centra do skretanja za Kalničku ulicu bila je blizu 2 milijuna kuna sa svim troškovima koji je snosila sama Općina Dubrava, dok sada Općina Dubrava racionalnijim raspolaganjem financijama i opreznošću sudjeluje sa otprilike 60 – 70 tisuća kuna i riječ je o novelaciji postojećeg projekta. Ukupna vrijednost projekta je milijun eura. Da je Općina Dubrava radila na način kako se to radilo za vrijeme prijašnjih općinskih uprava sada bi ostala bez milijun eura, a ovako će biti bogatija milijun eura u Proračunu. Po pitanju devastiranih pješačkih staza isto nije moguće izbjeći kod radova. Izvođač je dužan vratiti sve u prvobitno stanje, a mi smo iznimno ponosni na izgradnju parka koji je izgrađen uz pomoću sredstava iz državnih izvora. Staza se neće vraćati u prvobitno stanje jer je kao takva loša već će se morati zamjeniti.

Vijećnik Ivan Vacenovski nije razumio odgovor odnosno radi li se o novelaciji starog projekta odnosno ide li nogostup po istoj strani kako je planirano ili je došlo do promjena.

Općinski načelnik Tomislav Okroša navodi kako kao takav nije prometni stručnjak, ali se radovi vrše i prema prometnom elaboratu odnosno po strani gdje je javna rasvjeta radi veće sigurnosti i vidljivosti.

Vijećnik Ivan Vacenovski navodi obzirom kako je sudjelovao u izradi projekta te mu je poznato da je lijeva strana diskutabilna od strane obitelji Blazin obzirom da se objekat graniči sa katastarskom čestom ceste. Prijedlog je tada bio da se trasa promakne.

Općinski načelnik Tomislav Okroša daje uputu gosp. Kataleniću da za slijedeće vijeće pripremi i da odgovor na postavljeno pitanje vijećnika Vacenovski Ivana što je vidljivo u projektno-tehničkoj dokumentaciji koja je javna obzirom kako je isto objavljeno od strane Hrvatskih cesta putem elektroničke javne nabave.

Vijećnik Dubravko Ferberuš čestita na potpisivanju novog kolektivnog ugovora dječjeg vrtića te napominje kako nisu svi zahtjevi usvojeni odnosno plaće nisu usklađene sa Zakonom pa traži komentar na navedeno. Također, zanima ga kada se može očekivati izgradnja nogostupa do Zgališća te obzirom kako je Grad Vrbovec na jednoj od sjednici donosio odluku o povećanju cijena očekuje li to i Općinu Dubrava i još postavlja pitanje vezano za odvajanje otpada obzirom da je Ministarstvo zaštite okoliša objavilo rang listu koliko koja općina ili grad u Republici Hrvatskoj odvaja otpad te napominje kako je u 2024. godini za područje Općine Dubrava odvajano 20%, a postoje obveze odvajanja otpada koje smo preuzeli ulaskom u Europsku uniju, a pitanje glasi možemo li dobiti informaciju od koncesionara na koji način se isto računa ili je to do lošeg odvajanja od strane mještana.

Općinski načelnik Tomislav Okroša navodi kako je po pitanju kolektivnih pregovora sa Sindikatom dječjeg vrtića isti završeni i započeti u srpnju. Pojedina radna mjesta su u potpunosti izjednačena sa zakonskom preporukom, a po pitanju osnovice istu smo počeli primjenjivati čak dva mjeseca prije obveze. Po pitanju dijela koji nisu upotpunosti usklađeni za zakonom nada se da će se isto ispregovarati u slijedećoj godini te su bruto plaće 15-ak% manje od preporuke. Navodi i kako su kroz godine plaće snažno rasle za razliku od drugih općina. Po pitanju zaposlenih u dječjem vrtiću tu dolazi do velike promjene odnosno ima 24 zaposlenih. Država pomaže prema indeksu razvijenosti, ali se ekonomska cijena dječjeg vrtića mijenja, a ona trenutno iznosi 442 eura od čega roditelji plaćaju 80 eura. Navodi kako ostaje pri tome da se ne povećava cijena vrtića za roditelje iako je prijedlog Upravnog vijeća dječjeg vrtića na zadnjoj sjednici bio da se ta cijena poveća. Po pitanju nogostupa navodi kako je riječ o istoj cesti odnosno DC26, a Hrvatske ceste su nogostupe na toj cesti podijelili na više faza.

Ivan Katalenić navodi kako su za nogostup u Radničkoj osigurana sredstva u iznosu od 1.063.523,00 eura.

Općinski načelnik Tomislav Okroša navodi kako je 80% za izgradnju nogostupa u Radničkoj ulici. Rok za izvođenje radova je kraj 2026. Navodi kako će unutar ove i iduće godine doći do preporoda za sve pješake. Ističe i novitet koji je odrađen u ovom ljetnom periodu, a to je postavljanje dva kućišta za mjerenje brzine u suradnji sa PP Vrbovec i Ministarstvom unutarnjih poslova. Po pitanju povećanja cijena odvoza otpada morat će se provesti javna rasprava nakon čega će ići Prijedlog odluke na Općinsko vijeće. Kao član odnosno potpredsjednik Skupštine tvrtke Komunalac Vrbovec d.o.o. upoznat sa tim zahtjevima i daje mišljenje kako se skupštine nedovoljno održavaju i to jednom ili dva puta godišnje. Novi član Nadzornog odbora je i Josip Blazin. Sam Grad Vrbovec može samostalno donositi odluke kao većinski vlasnik te vjerujem da odvoz otpada više neće biti moguć po toj istoj cijeni kao jednoj od najnižih cijena u Republici Hrvatskoj. Navodi i kada se Općina odlučila prihvatiti cijenu Komunalca ona je bila daleko niža od tadašnjem 10-njeg koncesionara EKO-FLOR PLUS d.o.o. Nakon provedene javne rasprave predlaže da se pozove direktor Mato Jelić pa obrazloži zašto je došlo do porasta cijena. Po pitanu odvajanja otpada zahvaljuje na informaciji za koju nije bio upućen te nije upoznat s kriterijima.

Vijećnik Dubravko Ferberuš navodi kako će onda to pitanje postaviti direktoru Mati Jeliću jer postoje obveze koje se očekuju u narednom periodu odnosno očekuje se određen postotak odvajanja.

Općinski načelnik Tomislav Okroša navodi kako je periodu prijašnjih godina izgrađeno Reciklažno dvorište koje radi, postojalo je i mobilno reciklažno dvorište, postavljeni su zeleni otoci, nabavljene su plave i žute kante za selektivno odvajanje otpada iz natječaja. Smatra da je to pitanje više za direktora Komunalca.

Vijećnik Dubravko Ferberuš postavlja pitanje može li se kroz socijalne potrebe financirati taksi prijevoz i javni prijevoz osobama starijim od 65 godina što recimo čini Grad Vrbovec na način da sufinancira u potpunosti javni prijevoz osim dijela gdje država financira željeznički prijevoz dok za taksi prijevoz sufinanciraju u iznosu autobusne karte dok ostatak snosi putnik. Ove godine imaju planirano 19.000,00 eura.

Općinski načelnik Tomislav Okroša navodi da će se o ovome razmisliti.

Vijećnik Darko Major postavlja pitanje očekuje li se nabava kamera za kućišta u skorijem razdoblju te navodi kako je čuo o velikim problemima sa divljim svinjama koji masovno uništavaju usjeve i predlaže da se održi sastanak između lovačkog društva tipa tribine obzirom da su poljoprivrednici kao takvi nemoćni. Iako je na razini države divlje svinje prijenosnici bolesti i kao takve se trebaju istrijebiti. Navodi postavljanje ograda u lovištima da im se ograniči kretanje.

Općinski načelnik Tomislav Okroša navodi kako će se nabaviti kamere, a može se i organizirati predloženi sastanak sa lovačkim udrugama Sokol i Golub s kojima surađujemo te imamo izrađen Program zaštite divljači i dio sredstava koji im dodjeljujemo. Navodi i kako je to goruća tema svih općina i gradova obzirom na povećano razmnožavanje divljači stoga se i može održati sastanak uz prisustvo vijećnika i predlaže gosp. Majora.

Vijećnik Dubravko Ferberuš navodi kako se mogu čuti iskustva poljoprivrednika koji imaju postavljenu električnu ogradu.

Općinski načelnik Tomislav Okroša navodi kako je tema opravdana te je za sastanak u vidu rasprave na općinskom vijeću.

Vijećnik Stevo Grgurić i vijećnik Tomislav Crnogaj raspravljaju o postavljenim pastirima.

Vijećnica Ivana Dragija navodi kako ima iskustva sa Hrvatskim lovačkim savezom i divljim svinjama te napominje i kretanje lisica u centru Dubrave no dobro je što nema opasnosti od bjesnoće. Napominje kako je nužno sanirati općinski put u Paruževcu prema sugestiji mještana te se nadovezuje na poljoprivredni dio odnosno proglašenu štetu od suše gdje ju zanima kako isto napreduje.

Općinski načelnik Tomislav Okroša navodi kako je šumski put u Paruževcu napravljen iz europskog natječaja u 100% iznosu. Putevi se oštećuju te smo u suradnji sa udrugom šumoposjednika Vrba gdje smo proveli neke mjere sprječavanja nastanka šteta na putevima, ali nas nema dovoljno za nadziranje svih puteva obzirom na veličinu općine. Udruga Vrba na čelu s predsjednikom Goranom Smočecom okuplja jedan velik broj šumoposjednika i bave se mjerom OKFŠ gdje se prijavljuju. U Zagrebačkoj županiji je tako odobreno 11 dionica od kojih je 10 na području općine Dubrava i financirano je iz Ministarstva.

Općinski načelnik Tomislav Okroša navodi kako je komunalna redarka zaprimala prijave te obrađuje podatke. Ukupno je pristiglo 153 prijava te je danas sve predano.

Vijećnik Dubravko Ferberuš postavlja pitanje vezano za održavanje odnosno košnju poljskih puteva, je li moguće da se na stranici primjerice Dombre javno objavi tko što kosi. Postavlja pitanje postoji li ugovor o košnji šumskih cesta sa udrugom Vrba. Hrvatske šume kose svoj dio.

Općinski načelnik Tomislav Okroša navodi kako poljski putevi postoje u raznim oblicima vlasništva, a kao takve postoje nerazvrstane ceste, a uz pomoć komunalne tvrtke Dombra održavaju se parcele jednom do dva puta godišnje prema mogućnostima. Nije siguran postoji li ugovor s udrugom Vrba na tu osnovu, ali navodi i podatke o radnjama koje je poduzela Općina Dubrava. Poslano je ukupno 106 opomena za privatne parcele. Vraćeno je 14 pošiljki što znači da nisu zaprimljene, a 24 su izvršene. Djelomično očišćeno je 26, 13 je javilo da će pristupiti čišćenju. Prekršajnih naloga poslano je 11, a naplaćeno 3. Ostaje 33 parcela koje komunalna redarka mora pregledati obzirom da je u međuvremenu odradila i dio sa sušom. Cilj je dovesti što više parcela u red na način da vlasnici to i odrade ili ćemo dalje postupati prema naplati i slično.

**Točka 1.**

**Zapisnik sa 40. redovne sjednice Općinskog vijeća Općine Dubrava**

Zapisnik je dan na uvid, nema glasovanja obzirom na novi saziv Općinskog vijeća Općine Dubrava.

**Točka 2.**

**Usvajanje Zapisnika sa konstituirajuće sjednice Općinskog vijeća Općine Dubrava**

Nije bilo primjedaba.

………………………….

*Općinsko vijeće Općine Dubrava je jednoglasno sa 10 glasova „ZA“ usvojilo Zapisnik sa konstituirajuće sjednice Općinskog vijeća Općine Dubrava.*

**Točka 3.**

**Usvajanje Zapisnika sa 1. izvanredne sjednice Općinskog vijeća Općine Dubrava**

Nije bilo primjedaba.

………………………….

*Općinsko vijeće Općine Dubrava je sa 9 glasova „ZA“ i 1 „SUZDRŽAN“ usvojilo Zapisnik sa 1. izvanredne sjednice Općinskog vijeća Općine Dubrava.*

………………………….

*Općinsko vijeće Općine Dubrava je jednoglasno sa 10 glasova „ZA“ usvojilo Zapisnik sa 1. izvanredne sjednice Općinskog vijeća Općine Dubrava.*

**Točka 4.**

**Usvajanje Izvješća o radu Općinskog načelnika za period srpanj – prosinac 2024. godine**

Općinski načelnik Tomislav Okroša navodi kako je riječ o njegovom izvješću o radu za prošlu godinu koje se kao takvo redovno izglasava. Materijali su dobiveni na mail. Osigurano je dodatnih 1200 eura po zaposlenici Dječjeg vrtića Dubrava, a povećane su i plaće u prošloj godini. Općini Dubrava dodijeljeno je čak 30.000,00 eura za uspješno apliciranje na Pilot projekt vezano za edukativne, kulturne i sportske aktivnosti za djecu predškolske dobi i djecu od 1-4 razreda osnovne škole. Radilo se o nizu radionica. Do sada su i kraći programi u dječjem vrtiću bili sufinancirani tako da Do sada su kraći programi u vrtiću bili sufinancirani tako što se pokrivao trošak ugovora o djelu s provoditeljima aktivnosti dok su članarinu pokrivali roditelji. Ovim sredstvima osigurano je provođenje navedenih aktivnosti za krajnje korisnike upotpunosti besplatno. Ova sredstva omogućila su provedbu sljedećih aktivnosti: edukativne aktivnosti: kraći program engleskog jezika koji se provodi u DV Dubrava, kulturne aktivnosti: program ˝Mali tamburaši˝ koji se provodi u Osnovnoj školi Dubrava i sportske aktivnosti: kraći sportski program koji se provodi u DV Dubrava i program ˝Univerzalna škola sporta – mali prvaci˝.

Općina Dubrava sufinancirala je školu plivanja u Nerezinama na otoku Malom Lošinju u iznosu od 50% za djecu predškolske dobi u trajanju od sedam dana i 50% za sve učenike trećih, odnosno četvrtih razreda osnovne škole u trajanju od 10 dana.

Općina Dubrava nastavila je sa sufinanciranjem prijevoza učenika srednjih škola koji je sada potpuno besplatan, a sufinancirala je i smještaj u učeničkom domu u iznosu od 20,00 eura po učeniku mjesečno. Kasnije je taj iznos podignut na 40,00 eura. Prvi dan škole sve su učenike OŠ Dubrava na njihovim klupama dočekali besplatni udžbenici koje je osigurala Vlada Republike Hrvatske, radne bilježnice i ostali obrazovni materijali koje je osigurala Općina Dubrava. Isplaćena je naknada za troškove studiranja za zimski semestar 2024./2025. u iznosu od 100,00 eura svakom student. Općina je za 50 studenata izdvojila iznos od ukupno 5.000,00 eura. Kasnije smo naknadu podigli na 200,00 eura. Svim srednjoškolcima s područja općine Dubrava uplaćena je božićnica u iznosu od 70,00 eura. Općina je za 139 učenika izdvojila gotovo 10.000,00 eura. DVD Dubrava organizirala je kup, a isti se održava i ove subote. Održano je i nekoliko biciklijada u suradnji sa Zagrebačkom županijom te se Općina našla na biciklističkoj mapi. Udruga žena liječenih od raka dojke „Sveta Margareta“ sudjelovala je na utrci u Splitu. Udruga umirovljenika i njen miješani pjevački zbor proslavili su 30 godina rada te je u tome sudjelovala i Općina Dubrava. Povodom Dana dobrovoljnih davatelja krvi, u općini Dubrava u organizaciji Društva Crvenog križa Zagrebačke županije, održana je svečanost na kojoj su uručene zahvalnice za višestruko darivanu krv. Sudjelovao je i na obilježavanju državnih praznika i blagdana. Mažoretkinje Općine Dubrava proslavile prvih 10 godina rada i djelovanja. Položen vijenac i upaljene svijeće u Dubravi u povodu obilježavanja Dana sjećanja na žrtve Domovinskog rata i Dana sjećanja na žrtvu Vukovara i Škabrnje

Advent u Dubravi održan je 30.11., 07.12. i 14.12. uz bogat program i ponudu. U nedjelju, 24.11. 2024., u Dubravi je po prvi puta održano natjecanje u stolnom tenisu, na nivou Stolnoteniskog saveza Zagrebačke Županije, a u organizaciji STK Sv. Margareta Dubrava. Dubrava je ostvarila sjajne rezultate. Općina Dubrava posjetila prijateljsku općinu Grude. Podsjetimo kako su Općina Dubrava i Općina Grude do sada s uspjehom provele dva EU projekta , a ove godine potpisana je i Povelja prijateljstva. Ujedno prisustvovali su kao veliko izaslanstvo na otvorenju Dječjeg vrtića Dubrava te su darovali poklon bon od 2.500,00 tisuća eura. U Općini Dubrava u studenom održane dvije tribine od inicijalne Ponude do kreditiranja i osiguranja solarne elektrane. Vatrogasna zajednica Zagrebačke županije održala je sjednicu u Dubravi. Održan je Božićni koncert Češke besede Zagrebačke županije te uz potporu Općine Dubrava nastavili su sa snimanjem CD-a s božićnim pjesmama. Prvi takav u Hrvatskoj. U 2024. godini je za 16 mladih obitelji isplaćeno ukupno 26.500,00 eura iz općinskom proračunu. Prva mjera je kupnja zemljišta, stambenog objekta ili gradnja kuće koju Općina sufinancira s 2.000,00 eura dok je druga mjera adaptacija postojećeg stambenog objekta, dakle kuće ili stana za što Općina daje maksimalan iznos od 1.500,00 eura. Kasnije smo za mjeru adaptacije podigli iznos na 2.500,00 eura, a za kupnju 5.000,00 eura. Ukupno je u četiri godine 61 mlada obitelj iskoristila ovu mjeru za što je Općina Dubrava izdvojila više od 100.000,00 eura.  Samo 19 od 555 Općina i Gradova u Hrvatskoj ostvarilo potporu za unapređenje uvjeta stanovanja mladih poljoprivrednika. Zahvaljujući ovoj mjeri Općine Dubrava dodijeljene su i potpore mladim poljoprivrednicima za 2024. godinu od strane Ministarstva poljoprivrede, šumarstva i ribarstva. S područja općine Dubrava tako je jedna obitelj ostvarila dodatnih 1.500,00 eura. Porasle su rodiljne naknade. Novom Odlukom roditeljima će se za prvo dijete isplaćivati iznos od 700 eura, za drugo 1400 eura, za treće dijete 2100 eura, četvrto 2800 eura, dok će se obiteljima za peto dijete isplatiti 3500 eura. Za svako slijedeće dijete dodatnih 700 eura. Općina Dubrava nastavila je i ove godine sa podijelom paketa uoči Božića. Ukupno je 51 obitelj dobila božićni paket. Isplaćene božićnice za sve umirovljenike, nezaposlene, korisnike minimalne zajamčene naknade, djeci korisnicima osobne invalidnine te primateljima nacionalne naknade. 1250 osoba je na kućne adrese putem Hrvatske pošte primilo 40,00 eura božićnice. Općina Dubrava je za ovu mjeru osigurala gotovo 50.000,00 eura. Proračun za 2025. godinu iznosi gotovo 10,2 milijuna eura. Najznačajniji projekt je završetak radova na dječjem vrtiću. Nastavak ulaganja u Sportsko - rekreacijski centar Dubrava - do sada ostvareno 450.000,00 eura bespovratnih sredstava.

Donesena Odluka o izradi projektne dokumentacije za izgradnju potpornog zida i uređenja kompletnog parkirališta na autobusnom kolodvor. Donesena Odluka o odabiru izvođača za zamjenu krovišta na općinskoj zgradi - do sada ostvareno 181.000,00 eura bespovratnih sredstava za njezinu obnovu. Radovi su završeni, a prostorije Općine koristi i pošta, matični ured te Zagrebačka banka kao i komunalno poduzeće Dombra 1094 d.o.o. Donesena Odluka o odabiru najpovoljnijih ponuda za prodaju poljoprivrednog zemljišta u vlasništvu RH na području Općine Dubrava. Oko radova na dječjem vrtiću već je bilo spomena, a kapaciteta je za 200 djece. U općini Dubrava je otvoreno novo streetball igralište Hrvatske Lutrije. Vrijednost projekta je nešto više od 30 tisuća eura, dok je Hrvatska lutrija sufinancirala iznos od 12 tisuća eura. Više od 50.000,00 eura ostvareno je za uređenje dječjeg igrališta „park šanac“.

Općina Dubrava uspješno se aplicirala na Javni poziv za sufinanciranje projekata razvoja komunalnog gospodarstva i ujednačavanja komunalnog standarda koji je bio raspisan od strane Ministarstva prostornog uređenja, graditeljstva i državne imovine. Kao rezultat, dodijeljena su joj sredstva u iznosu od 17.400,00 eura. Općina se također uspješno aplicirala na Javni poziv za Program prekogranične suradnje između Republike Hrvatske i Bosne i Hercegovine za 2024. godinu gdje je ostvarila iznos od 32.638,73 EUR-a bez PDV-a. 138.400,00 eura ostvareno je od Zagrebačke županije. Sredstva su ostvarena za Projektno-tehničku dokumentaciju, izgradnju streetball igrališta, rekonstrukciju i dogradnju vatrogasnog doma DVD Zvekovca za koji je sada dobivena i građevinska dozvola te će se kroz natječaj izgraditi kompletna nova zgrada, energetsku obnovu zgrade javne namjene i vanjsko uređenje zgrade nogometnog kluba Zvekovac, sufinanciranje izgradnje/održavanje objekata i uređaja komunalne instrastrukture, sufinanciranje poticanja razvoja poduzetničkih zona i poduzetničkih inkubatora – Ulaganja u gospodarsku zonu Berek i sufinanciranje projekata za izgradnju i uređenje infrastrukture na ruralnom prostoru – Groblje – izgradnja prateće građevine, ograda na mjesnom groblju Dubrava. Nakon izvršenih radova na asfaltiranju dionica Koritna – Zabrđe i Novaki – Lepšovec, ovih dana asfaltiran je prilaz i parkiralište ispred Nogometnog kluba Zvekovac te je završeno asfaltiranje prilazne ceste u Donjem Vukšincu ispred Centra za autizam. Podneseno Izvješće o radu općinskog načelnika Općine Dubrava je za razdoblje srpanj – prosinac 2024. godine.

Vijećnica Ivana Dragija pohvaljuje rad i trud te će se podržati svaka dobra akcija odnosno odluka. Obzirom na vremenski period samog izvješća neće dodatno ulaziti u sadržaj, ali napominje kako se ovdje radi o službenom dokumentu koji ulazi u arhivu Općine te sugerira da se pozornost skrene na izgled dokumenta i njegov sadržaj u smislu fonta, razmaka i riječi te daje za primjer „Udruga umirovljenika općine Dubrava i njen mješoviti zbor večeras su proslavili“ gdje je vidljivo da je riječ „večeras“ kopirana i nije ispravljena.

………………………….

*Općinsko vijeće Općine Dubrava je jednoglasno sa 10 glasova „ZA“ usvojilo Izvješća o radu Općinskog načelnika za period srpanj – prosinac 2024. godine*

**Točka 5.**

**Razmatranje prijedloga i donošenje Odluke o visinama naknade predsjedniku, potpredsjednicima i članovima Općinskog vijeća, te članovima radnih tijela Općinskog vijeća Općine Dubrava**

Gđa. Martina Mališ Filipin navodi kako je 2021. godine obavljen popis stanovništva prema kojem Dubrava imala 4562 stanovnika i time ulazi u kategoriju Općina do 5000 stanovnika. Sukladno tome odluka se usklađuje u dijelu naknada. Predlaže se visina naknade za rad predsjednika Općinskog vijeća općine Dubrava 99,54 eura neto mjesečno, za rad potpredsjednika Općinskog vijeća općine Dubrava 86,26 eura neto mjesečno, naknada vijećnicima Općinskog vijeća 50,00 eura neto po jednoj sjednici te se predlaže visina naknada vijećnicima – članovima Povjerenstva, Komisija i Savjeta kada sudjeluju  
u radu tih tijela, a koje imenuje Općinsko vijeće ili Općinski načelnik, 20,00 eura neto po jednoj sjednici. Mjesečna naknada koju ostvaruju predsjednik i potpredsjednici Općinskog vijeća isključuje pravo na naknadu koju ostvaruju ostali vijećnici po održanoj sjednici, sukladno odredbama ove Odluke. Naknada predsjedniku i potpredsjednicima Općinskog vijeća isplaćuje se do 15 u mjesecu za protekli mjesec. Naknada vijećnicima i članovima radnih tijela isplaćuje se u roku od 30 dana nakon održane sjednice. Ova Odluka stupa na snagu osmog dana od dana donošenja, i objavit će se u Glasniku Zagrebačke županije.

Vijećnica Ivana Dragija postavlja pitanje koliko su te iste naknade iznosile prije za predsjednika i potpredsjednike odnosno vijećnike te je li trenutno predložena naknada nešto što se može mijenjati ili je ona kao takva određena.

Gđa. Martina Mališ Filipin navodi kako je propisana maksimalna naknada. Važeći propis još uvijek u kunama te ne može točno tvrditi, ali riječ je o 6.000,00 kuna za predsjednika te neki postotak od tog iznosa za potpredsjednika i vijećnike. Po pitanju prijašnjih naknada, one su bile veće iz razloga što je Općina pripadala kategoriji iznad 5000 stanovnika. Za predsjednika iznosila je 132,00 eura, za potpredsjednika 66,00 eura, a za vijećnike 33,00 eura te radna tijela 100,00 kuna.

Vijećnica Ivana Dragija postavlja pitanje mogu li naknade biti manje od onih predloženih.

Gđa. Martina Mališ Filipin navodi kako iste mogu biti manje, ali je propisan maksimalan iznos.

………………………….

*Općinsko vijeće Općine Dubrava je jednoglasno sa 9 glasova „ZA“ i 1 „PROTIV“ donijelo Odluku o visinama naknade predsjedniku, potpredsjednicima i članovima Općinskog vijeća, te članovima radnih tijela Općinskog vijeća Općine Dubrava.*

**Točka 6.**

**Razmatranje prijedloga i donošenje Odluke o financiranju troškova nabave radnih bilježnica i drugih obrazovnih materijala za učenike osnovne škole, u školskoj godini 2025./2026.**

Općinski načelnik Tomislav Okroša navodi kako se predlaže donošenje ove odluke o financiranju troškova nabave radnih bilježnica i drugih obrazovnih materijala za učenike Osnovne škole Dubrava u školskoj godini 2025./2026. U Proračunu je osigurano 23.000,00 eura, a ovih dana pristići će i ukupan izračun od strane Osnovne škole. Za školu plivanja u osnovnoj školi osigurano je 5.400,00 eura za 2025. godinu. U prošloj godini za radne blježnice osigurano je 22.400,00 eura, subvencija “Mali tamburaši” 770,00 eura, a za školu klizanja 2.600,00 eura.

………………………….

*Općinsko vijeće Općine Dubrava je jednoglasno sa 10 glasova „ZA“ donijelo Odluku o financiranju troškova nabave radnih bilježnica i drugih obrazovnih materijala za učenike osnovne škole, u školskoj godini 2025/2026.*

**Točka 7.**

**Razmatranje prijedloga i donošenje Odluke o sufinanciranju troškova prijevoza učenika srednjih škola u školskoj godini 2025./2026.**

Općinski načelnik Tomislav Okroša navodi kako bi nastavili sa politikom sufinanciranja troškova prijevoza učenicima u srednjih školama. Svi srednjoškolci s područja općine Dubrava imaju već neko vrijeme besplatnu mjesečnu kartu. Zagrebačka županija sufinancira kartu za 20%, a kod međužupanijskim linija iznos je pokriven 100%. Ostaje dio koji moraju podmiriti roditelji i koji dio preuzima Općina Dubrava.

………………………….

*Općinsko vijeće Općine Dubrava je jednoglasno sa 10 glasova „ZA“ donijelo Odluku o sufinanciranju troškova prijevoza učenika srednjih škola u školskoj godini 2025/2026.*

**Točka 8.**

**Razmatranje prijedloga i donošenje Odluke o sufinanciranju dijela troškova smještaja i prehrane učenika srednjih škola u učeničkim domovima, za školsku godinu 2025./2026.**

Općinski načelnik Tomislav Okroša napominje kao je i jedan dio srednjoškolaca smješteno i u učeničke domove, a čiji trošak je trošak ukupno 83 eura mjesečno. Općina Dubrava je prije sufinancirala smještaj sa 20 eura, a zatim sa 40,00 eura. Nastavili bismo sa 40,00 eura sufinanciranja.

Prošle godine troška je iznosio 8.000,00 eura, a ove godine će taj iznos biti veći zbog podizanja sufinanciranja. Božićnice za srednjoškolce su prošle godine iznosile gotovo 10 tisuća eura što je još jedan oblik pomoći.

………………………….

*Općinsko vijeće Općine Dubrava je jednoglasno sa 10 glasova „ZA“ donijelo Odluku o sufinanciranju dijela troškova smještaja i prehrane učenika srednjih škola u učeničkim domovima, za školsku godinu 2025/2026.*

**Točka 9.**

**Razmatranje prijedloga i donošenje Odluke o odabiru najpovoljnije ponude izvođenja radova opremanja dječjeg igrališta**

Gosp. Katalenić navodi kako je Općina Dubrava pokrenula postupak jednostavne nabave za opremanje dječjeg igrališta u Zvekovcu te je ponuda zatražena od tri potencijalna ponuditelja. U otvorenom roku pristigla je jedna ponuda koja se predlaže Općinskog vijeću na prihvaćanje. Riječ je o ponudi MD SPORT MARKETING iz Varaždina u iznosu od 26.105,00 eura bez PDV-a odnosno ukupno 32.631,25 eura s PDV-om. Kriterij za odabir ponude je najniža ponuđena cijena. Ova ponuda upotpunosti zadovoljava sve uvjete i zahtjeve iz poziva te je prihvatljiva i pravilna. Za ovaj projekt Općina Dubrava ostvarila je 23.583,69 eura od strane Ministarstva demografije i useljeništva što predstavlja dobivenih maksimalnih 90% troškova prijavljenog projekta. Projekt će obuhvaćati izradu betonskog zida sa ulaznim vratima, postavljat će se panel ograda te dobava i ugradnja igrala za djecu pored nogometnog igrališta u Zvekovcu kraj lovačke kućice.

Vijećnik Dubravko Ferberuš napominje kako nije primjetio da se u Odluci ne navodi dječje igralište u Zvekovcu.

Vijećnica Ivana Dragija također napominje kako se ne navodi Zvekovac.

Gosp. Katalenić navodi kako će se ubuduće pripaziti na navedeno.

………………………….

*Općinsko vijeće Općine Dubrava je jednoglasno sa 10 glasova „ZA“ donijelo Odluku o izvođenju radova opremanja dječjeg igrališta u Zvekovcu ponuditelja MD SPORT MARKETING d.o.o. iz Varaždina u iznosu od 26.105,00 eura bez PDV-a odnosno 32.631,25 eura s PDV-om.*

**Točka 10.**

**Razmatranje prijedloga i donošenje Odluke o odabiru najpovoljnije ponude pružanja usluge dobave i izvođenja radova postave i spajanja LED reflektora**

Gosp. Katalenić navodi kako je također proveden postupak jednostavne nabave za pružanje usluge dobave i izvođenje radova postave i spajanja LED reflektora na nogometnom igralištu Dubrava. Od četiri potencijalnih ponuditelja u otvorenom roku pristigle su dvije ponude od kojih je se predlaže prihvaćanje ponuditelja ELBRUS d.o.o. iz Dugog Sela u iznosu od 15.214,00 eura bez PDV-a odnosno 19.017,50 eura s PDV-om. Kriterij je također bila najniže ponuđena cijena te ova ponuda upotpunosti zadovoljava uvjete iz poziva te je prihvatljiva i pravilna.

Vijećnik Dubravko Ferberuš napominje kako ima istu primjedbu da se ne navodi lokacija.

………………………….

*Općinsko vijeće Općine Dubrava je jednoglasno sa 10 glasova „ZA“ donijelo Odluku o odabiru najpovoljnije ponude pružanja usluge dobave i izvođenja radova postave i spajanje LED reflektora na nogometnom igralištu Dubrava ponuditelja ELBRUS d.o.o. iz Dugog Sela u iznosu od 15.214,00 eura s PDV-om odnosno 19.017,50 eura s PDV-om.*

**Točka 11.**

**Razmatranje prijedloga i donošenje Odluke o odabiru najpovoljnije ponude pružanja usluge opremanja Dječjeg vrtića Dubrava**

Gosp. Katalenić navodi kako je proveden postupak jednostavne nabave. Ponude su zatražene od tri potencijala ponuditelja. U otvorenom roku pristigle su dvije ponude. Predlaže se Općinskom vijeću prihvaćanje ponude ponuditelja ASTREJA PLUS d.o.o. iz Zagreba u iznosu od 16.864,25 eura bez PDV-a odnosno 20.891,91 eura s PDV-om. Kriterij je također bila najniže ponuđena cijena te ova ponuda upotpunosti zadovoljava uvjete iz poziva te je prihvatljiva i pravilna. Općina Dubrava je za ovo također ostvarila sredstva od strane Ministarstva demografije i iseljeništva u iznosu od 18.286,44 eura te je riječ o maksimalno 90% troškova projekta. U opremanje ulazi edukativna, povijesna, kulturna i kreativna didaktička oprema.

………………………….

*Općinsko vijeće Općine Dubrava je jednoglasno sa 10 glasova „ZA“ donijelo Odluku o odabiru najpovoljnije ponude pružanja usluge opremanja Dječje vrtića Dubrava ponuditelja ASTREJA PLUS d.o.o. iz Zagreba u iznosu od 16.864,25 eura s PDV-om odnosno 20.891,91 eura s PDV-om.*

**Točka 12.**

**Razmatranje prijedloga i donošenje Odluke o odabiru najpovoljnije ponude izvođenja radova bušenja arteškog bunara**

Gosp. Katalnić navodi kako je nakon pokretanja postupka jednostavne nabave za bušenje arteškog bunara kod nogometnog igrališta Dubrava ponude su zatražene od tri potencijalna ponuditelja. U otvorenom roku pristigle su dvije ponude od kojih se predlaže Općinskog vijeću odabir ponuditelja GEOISTRAŽIVANJE iz Zagreba u iznosu od 30.525,00 eura bez PDV-a odnosno 38.156,25 eura s PDV-om. Kriterij je također bila najniže ponuđena cijena te ova ponuda upotpunosti zadovoljava uvjete iz poziva te je prihvatljiva i pravilna.

Vijećnik Ivan Vacenovski postavlja pitanje kolika je potreba arteškog bunara s obzirom na situaciju da smo na magistralnom cjevovodu Zagreb-Istok u čijem projektu je imao prilike sudjelovati. Ne smatra opravdanim ovakav pothvat uzevši u obzir svoje osobno iskustvo i istraživanja u kojima je sudjelovao jer uz veliki novčani izdatak ne postoji garancija da će biti dovoljna količina vode. Istraživanja koja su provođena, provođena su na dubini od 300 metara.

Gosp. Katalenić navodi kako se slaže s činjenicom da imamo vodovod no smatramo da će za navodnjavanje velikog terena, a možda u jednom trenutku i pomoćnog terena biti pre veliki iznosi troškova gradske vode, a kopanjem arteškog bunara, za koja smo obavili istraživanja te postoji velika vjerojatnost preko 90% da je voda na dubini oko 130 metara, omogućit će se alternativa.

Vijećnik Ivan Vacenovski navodeći svoje prethodno iskustvo sa vodocrpilištem koje je napravljeno tek na “Čretu” što govori o problematici sa vodom na području općine postavlja pitanje vezano za postupak kojim se došlo do navedenih rezultata.

Gosp. Katalenić navodi kako ne može govoriti o metodi jer je to provodila tvrtka iz Bjelovara, ali koliko mu je poznato riječ je o dvije metode od kojih je jedna sonda.

Vijećnik Ivan Vacenovski navodi kako je radio za GEO INSTITUTOM iz Zagreba koji su daleko najpoznatiji u svom području te su pronašli i naftu i vodu i sl. te ne može podržati ovakvu odluku.

………………………….

*Općinsko vijeće Općine Dubrava je sa 8 glasova „ZA“ i 2 „PROTIV“ donijelo Odluku o odabiru najpovoljnije ponude izvođenja radova buđenja arteškog bunara na nogometnom igralištu Dubrava ponuditelja GEOISTRAŽIVANJE d.o.o. iz Zagreba u iznosu od 30.525,00 eura bez PDV-a odnosno 38.156,25 eura s PDV-om.*

………………………………………….

Budući da su točke dnevnog reda iscrpljene, predsjednik Općinskog vijeća Općine Dubrava je zaključio 2. redovnu sjednicu Općinskog vijeća Općine Dubrava u 20,40 sati.

Zapisničar: Predsjednik vijeća: Ivana Bačinski Darko Rajtar